Diari Oficial de la Generalitat Valenciana


Sumari del DOGV 4747, del 06-05-2004 (2004/4208)

ORDE de 15 de abril de 2004, de la Conselleria d'Infrastructures i Transport, d'aprovació de les bases de la concessió de subvencions per a la compensació econòmica a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit, i convocatòria de les ajudes per al 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4747

Data del DOGV
:   06-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4208


Data del document
:   15-04-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transport per carretera
    * transport de viatgers
    * transport públic
    * empresa de transport
    * suport econòmic
    * ajuda pública

ORDE de 15 de abril de 2004, de la Conselleria d'Infrastructures i Transport, d'aprovació de les bases de la concessió de subvencions per a la compensació econòmica a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit, i convocatòria de les ajudes per al 2004. [2004/E4208]
  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic en els quals concórreguen circumstàncies econòmiques o socials que originen la falta de rendibilitat.
  
En exercici d'esta facultat, la Conselleria d'Obres Públiques, Urbanisme i Transports va dictar l'Orde de 19 de juliol de 1993 (DOGV de 2 d'agost de 1993), per la qual regula la qualificació i el règim de les línies regulars de dèbil trànsit de transport públic de viatgers per carretera que discorren íntegrament per les àrees rurals de la Comunitat Valenciana. Des d'este moment s'ha desenvolupat de manera ininterrompuda el programa de compensacions econòmiques a les empreses concessionàries que mantenen línies de dèbil trànsit, i es manté així uns servicis mínims de transport en àrees poc poblades que podrien haver quedat sense estes prestacions en un règim concessional genèric.
  
Els efectes aconseguits des de l'inici de l'aplicació del programa de subvencions justifiquen la pròrroga d'este durant els pròxims exercicis, en funció de les disponibilitats pressupostàries.
  
Amb data 9 de maig de 2003, s'aproven per Orde de la Conselleria d'Obres Públiques, Urbanisme i Transports (DOGV de 25 de maig de 2003), les bases per a la concessió de subvencions a les empreses concessionàries que mantenen línies de dèbil trànsit. Després de l'aplicació de les dites bases en el desenrotllament del programa d'ajudes corresponent a l'exercici de 2003, s'ha considerat convenient la introducció en estes d'algunes modificacions puntuals.
  
Per tot això i d'acord amb el que preveu el paràgraf segon de l'article quart de l'Orde de 19 de juliol de 1993, i ja que hi ha disponibilitat pressupostària per a l'exercici de 2004 i fent ús de les atribucions que em conferix l'article 35 e) de la Llei de Govern Valencià, i l'article 8 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infrastructures i Transport,
  
ORDENE
  
Primer
  
Modificar puntualment les bases de convocatòria per a la concessió de subvencions a les empreses concessionàries de servicis regulars de transport públic de viatgers per carretera que mantinguen línies o trams de línia de dèbil trànsit, aprovades per Orde de la Conselleria d'Obres Públiques, Urbanisme i Transports, de 9 de maig de 2003 (DOGV de 25 de maig de 2003), i queden les dites bases amb la redacció arreplegada en l'annex a la present orde.
  
Segon
  
Convocar per al 2004 l'atorgament de subvencions a les empreses titulars de servicis regulars de transport de viatgers per carretera que mantinguen línies o trams de línia de dèbil trànsit, de conformitat amb les bases aprovades per mitjà de la present orde i d'acord amb les determinacions següents:
  
2.1. Termini de presentació de sol·licituds: 30 dies naturals comptadors a partir de la publicació de la present orde en el Diari Oficial de la Generalitat Valenciana.
  
2.2. Import global de les ajudes: 483.736,67 e (quatre-cents huitanta-tres mil set-cents trenta-sis euros amb seixanta-set cèntims d'euro), i es podran incrementar si els recursos que aporten les altres administracions superen els prevists en el pressupost de la Generalitat Valenciana de 2004.
  
2.3. Aplicació pressupostària: Programa 513.30, Ordenació i Coordinació del Transport Terrestre; línia T0913000, transport de viatgers de dèbil trànsit.
  
DisposiciÓ Final
  
Es faculta la Direcció General de Transports per a dictar les disposicions i adoptar les mesures que considere oportunes per al desenrotllament, la interpretació i l'aplicació de la present orde.
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València,15 d'abril de 2004
  
 El conseller d'Infrastructures i Transport
  
 JOSÉ RAMÓN GARCÍA ANTÓN
  
Annex
  
Bases generals
  
Primera. Objecte
  
L'objecte de les presents bases és regular el règim de subvencions a les empreses concessionàries de servicis públics de transport regular d'ús general de viatgers per carretera, de titularitat de la Generalitat Valenciana, que incloguen línies o trams de línies de dèbil trànsit que discórreguen íntegrament per la Comunitat Valenciana.
  
Segona. Qualificació de línies o trams de línies de dèbil trànsit
  
1. Es consideraran línies o trams de línies de dèbil trànsit, als efectes del que disposa l'article 19.4 de la Llei 6/1987, de 30 de juliol, d'Ordenació dels Transports Terrestres, i en l'article 88.3 del seu reglament (Reial Decret 1.211/1990, de 28 de setembre), aquelles en què concórreguen les següents circumstàncies, establides en l'article primer de l'Orde de 19 de juliol de 1993 (Diari Oficial de la Generalitat Valenciana, de 2 d'agost de 1993), per la qual es regula la qualificació i el règim de les línies regulars de dèbil trànsit de transport públic de viatgers per carretera que discorren íntegrament per les àrees rurals de la Comunitat Valenciana:
  
- Que es desenvolupen en comarques amb estructura demogràfica, territorial i econòmica de característiques rurals i amb una infrastructura viària de menor accessibilitat respecte als grans nuclis provincials.
  
- Que connecten els municipis amb entitat poblacional suficient amb els centres prestadors de servicis i els ingressos dels quals obtinguts a partir dels usuaris no garantisquen un nivell mínim de cobertura de les despeses d'explotació assignades a les dites línies.
  
- Que es realitzen en els dies hàbils, en els quals es presten servicis sanitaris, educatius o socials.
  
- Que per les seues especials característiques lligades a la problemàtica plantejada es puguen assimilar a les incloses segons els conceptes anteriors.
  
A més, hauran de reunir complementàriament les condicions següents:
  
- Que milloren l'accessibilitat dels àmbits afectats, amb connexió dels nuclis de població amb les seues capçaleres comarcals.
  
- Que no realitzen més de dos expedicions senzilles d'anada i dos més de tornada diàries a la capçalera comarcal de l'àrea els servicis mínims de transport de la qual es tracta de consolidar.
  
- Que realitzen com a mínim un servici de transport d'anada i de tornada almenys una vegada a la setmana durant tot l'any, i no serà amb caràcter general objecte de subvenció els servicis prestats exclusivament de forma estacional, és a dir, que realitzen expedicions únicament en determinats períodes de l'any, amb discontinuïtat en la prestació superior a 5 mesos, llevat que circumstàncies excepcionals del servici afectat justifiquen la dita temporalitat.
  
2. Anualment es procedirà a l'actualització de la qualificació de línies o trams de línia de dèbil trànsit, i s'establirà la compensació econòmica de les línies o trams de línies que es qualifiquen anualment com de dèbil trànsit, de conformitat amb el que disposen les presents bases per a la concessió de subvencions, tenint en compte les disponibilitats pressupostàries, així com les característiques de les línies, i d'acord amb els estudis i els controls que duga a terme la Direcció General de Transports.
  
A este respecte, els estudis i els controls de la Direcció General de Transports es realitzaran segons les característiques de l'explotació i tenint en compte els condicionants demogràfics, territorials, socials i econòmics dels àmbits afectats.
  
Tercera. Beneficiaris
  
A l'efecte de la present convocatòria podran ser beneficiaris de subvenció les empreses que complisquen les condicions següents:
  
1. Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana.
  
2. Que la concessió de què siguen titulars mantinga línies o trams de línies de dèbil trànsit l'explotació de la qual durant l'exercici anterior haja tingut un resultat deficitari, sempre que este no siga imputable a una inadequada gestió empresarial, i que no hagen rebut ajudes o subvencions a l'explotació de l'administració autonòmica o d'altres administracions o ens públics que superen individual o conjuntament el citat dèficit d'explotació.
  
Quarta. Convocatòria
  
Anualment es publicarà en el Diari Oficial de la Generalitat Valenciana la convocatòria d'ajudes i es fixarà el termini de presentació de sol·licituds, l'import corresponent a l'exercici de què es tracte i l'aplicació pressupostària corresponent.
  
En la dita resolució es farà menció expressa d'estes bases de convocatòria i del Diari Oficial de la Generalitat Valenciana en què han sigut publicades.
  
L'import total de les subvencions que s'ha d'atorgar no podrà superar en cap cas el crèdit pressupostari disponible assignat a estos fins per la Llei de Pressupostos de la Generalitat Valenciana de l'exercici corresponent.
  
Cinquena. Sol·licituds, terminis i requisits
  
1. El termini de presentació de sol·licituds conclourà als 30 dies naturals, comptats a partir de la publicació de la corresponent convocatòria anual en el Diari Oficial de la Generalitat Valenciana, i s'haurà de reunir la totalitat dels requisits previstos en estes bases en el moment de finalització del dit termini.
  
2. Les sol·licituds, dirigides a la Direcció General de Transports de la Conselleria d'Infrastructures i Transport, es presentaran en la seu situada a l'avinguda de Blasco Ibáñez, número 50, de València, o en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les sol·licituds presentades presumixen l'acceptació incondicionada de les bases de la convocatòria i de les condicions, requisits i obligacions que es contenen en esta.
  
4. Al costat de la sol·licitud, degudament datada i firmada, i omplida de conformitat amb el model de sol·licitud adjunt a les presents bases, es presentaran:
  
a) Declaració responsable de no haver rebut ajudes o subvencions a l'explotació, en les línies per a les quals se sol·licita la qualificació de dèbil trànsit, de qualsevol administració o ens públic. En un altre cas, farà constar les que haja sol·licitat i l'import de les rebudes en l'exercici anterior.
  
b) Declaració responsable de no trobar-se inhabilitat per a rebre ajudes o subvencions de la Generalitat Valenciana.
  
Sisena. Documentació
  
1. Requisits generals
  
Les sol·licituds de subvenció hauran d'anar acompanyades, a més, de la següent documentació (original o per mitjà de còpia degudament compulsada):
  
a) Documents acreditatius de la personalitat del sol·licitant i, si és procedent, poders de representació de la persona que represente a l'empresa interessada.
  
b) Document d'Identificació Fiscal del sol·licitant (CIF de l'empresa o, si és procedent, NIF).
  
c) Dades de domiciliació bancària.
  
d) Alta referida a l'exercici corrent o últim rebut de l'impost sobre activitats econòmiques, amb declaració responsable de no haver-se donat de baixa en la matrícula del citat impost.
  
e) Documents acreditatius de trobar-se al corrent en el compliment de les obligacions tributàries i de Seguretat Social:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.
  
2. Requisits específics
  
Per a la qualificació de les línies o dels trams de línies de dèbil trànsit i l'establiment del règim de compensacions econòmiques, les sol·licituds hauran d'incloure, a més dels requisits genèrics, els següents:
  
a) Memòria explicativa i justificativa de la petició, fonamentada en les dades d'explotació de la línia (nombre de conductors i de vehicles assignats, recaptació...) i circumstàncies demogràfiques, territorials i econòmiques dels municipis afectats, a partir dels quals se sol·licita la qualificació de la línia o d'algun dels seus trams com de dèbil trànsit. En la dita memòria quedarà per tant acreditada la concurrència de les circumstàncies especificades en l'apartat primer de la base segona d'esta orde.
  
b) Pla a escala 1:25.000 o semblant de l'itinerari de la línia o tram de línia per al qual se sol·licita la qualificació de dèbil trànsit, i s'afig la localització de parades i quadre de distàncies recorregudes entre parades, a efectes de determinar les dades de ruta.
  
Fins i tot en el cas de sol·licitar-se ajuda per a un tram de línia s'adjuntarà el pla corresponent a la línia completa.
  
Quedaran exemptes de la presentació d'esta documentació gràfica les sol·licituds relatives a línies la qualificació de les quals s'haguera sol·licitat ja en anteriors exercicis havent-se adjuntat llavors la dita documentació, i sempre que no s'hagueren produït modificacions en l'itinerari o localització de parades de les línies per a les quals se sol·licita ajuda (per millores del traçat viari, modificacions del títol concessional degudament autoritzades, etc.).
  
c) Calendari de servicis realitzats en l'exercici anterior, per a cada una de les línies per a les quals se sol·licita ajuda. En este calendari s'hauran de reflectir i concretar en cada dia de l'any, el nombre d'expedicions realitzades o, si és procedent, les causes per què no ha sigut realitzat el servici de transport (festivitat nacional, festivitat local, vagues de transport, traspàs de la concessió...).
  
d) Dades mensuals i total anual relatius a expedicions realitzades, viatgers, quilòmetres recorreguts i recaptació (sense IVA) corresponents a l'exercici anterior de totes les línies de la concessió.
  
e) En el cas que la línia per a la qual se sol·licita la subvenció realitze conjuntament servicis de transport escolar, s'adjuntarà declaració sobre estos i s'indicarà: calendari, nombre de places reservades per a transport escolar, i subvencions rebudes pel dit transport escolar.
  
Setena. Sol·licitud d'ampliació de dades
  
1. La Direcció General de Transports podrà demanar de les empreses sol·licitants de la subvenció tota la documentació i la informació complementària que estime oportuna per a fonamentar la petició, així com per a esmenar els defectes apreciats en la sol·licitud, o totes els dades siguen necessàries que per a una millor elaboració de la proposta.
  
2. El requeriment serà omplit pel sol·licitant en el termini de deu dies hàbils a partir de la notificació del requeriment, d'acord amb el que assenyala l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Transcorregut el dit termini sense haver omplit l'anteriorment disposat se li tindrà per desistit de la seua petició i es procedirà a arxivar l'expedient sense més tràmit.
  
Huitena. Resolució
  
1. El director general de Transports, per delegació del conseller d'Infrastructures i Transport que per mitjà de la present orde se li conferix, resoldrà sobre la qualificació de les línies o trams de línia de dèbil trànsit, i sobre la procedència de l'atorgament de les ajudes corresponents a les empreses de transport regular de viatgers prestatàries de les dites línies o trams de línia.
  
De la mateixa manera formalitzarà els oportuns acords singularitzats amb les dites empreses, en els quals s'establiran les ajudes corresponents, a proposta d'un òrgan col·legiat integrat pel cap del Servici de Planificació de la Direcció General de Transports, el cap del Servici d'Administració del Transport i el cap de Secció d'Ordenació del Transport per Carretera.
  
2. El termini màxim per a l'adopció i la publicació de la citada resolució que posarà fi al procediment serà de sis mesos comptadors a partir de l'últim dia del termini de presentació de sol·licituds. Transcorregut este termini sense que s'haja dictat i publicat resolució expressa, els interessats podran entendre desestimades les seues sol·licituds.
  
Novena. Import de la subvenció
  
L'import definitiu de cada subvenció es determinarà dins de l'import total màxim de cada convocatòria, en funció dels quilòmetres anuals recorreguts pel servici qualificat de dèbil trànsit, i es concedix la subvenció com a màxim pel quilometratge a causa de la realització d'una expedició diària d'anada i de tornada de dilluns a divendres laborables durant tot l'any.
  
L'assignació per quilòmetre s'establirà en funció dels criteris següents: població servida, freqüència del servici, resultats de l'explotació, interés del servici, concurrència de línies, accessibilitat de la xarxa viària, inexistència de modes de transport alternatius, resultats d'explotació de l'empresa, possibles millores introduïdes en el servici, pes del servici de dèbil trànsit en el total de la concessió, i qualssevol altres circumstàncies que l'òrgan col·legiat estime pertinents.
  
Deu. Abonament de la subvenció
  
1. Les subvencions es faran efectives en dos pagaments semestrals per als quals s'haurà de justificar el compliment de la finalitat per a la qual es concedix l'ajuda econòmica, en el mes següent a la finalització del primer semestre natural.
  
Esta justificació s'efectuarà per mitjà de la presentació de les dades estadístiques mensuals i total semestral d'explotació (km realitzats, nombre d'expedicions, nombre de viatgers i ingressos), de cada línia o tram de línia del programa.
  
En el cas del segon semestre natural, la justificació de les mensualitats de juliol a desembre haurà de presentar-se abans del dia 7 de desembre, i s'admetrà una dada estimativa per a la resta de dies d'este últim mes de l'any.
  
2. L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent.
  
Onze. Obligacions i responsabilitats del beneficiari
  
Els beneficiaris de la subvenció tindran l'obligació:
  
1. D'acreditar la realització de l'activitat que fonamenta l'atorgament de l'ajuda.
  
2. De mantindre durant l'any en curs almenys el mateix nivell de servici que es va prestar durant l'exercici anterior, donant adequat compliment a les condicions establides en el corresponent títol concessional, especialment en el que es referix al nombre d'expedicions que s'han de realitzar, no es permetrà la reducció o la supressió de cap expedició en la línia per a la qual se sol·licita l'ajuda.
  
3. De facilitar qualsevol document o informació que la Direcció General de Transports considere necessari per a un coneixement exhaustiu del compliment dels fins previstos.
  
4. De sotmetre's a qualsevol actuació de control financer que corresponga a la Intervenció General de la Generalitat Valenciana, en relació amb les ajudes i les subvencions concedides.
  
5. De comunicar a la Direcció General de Transports l'obtenció d'ajudes o subvencions concedides amb posterioritat, per a la mateixa finalitat, procedents de qualssevol administracions o entitats públiques.
  
Dotze. Revocació de les subvencions
  
La Direcció General de Transports podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
  
A més el dit incompliment podrà determinar la no consideració de futures sol·licituds.
  
Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
  
Tretze. Aplicació i efectes
  
Les ajudes previstes podran ser aplicables i tindre efecte per a servicis de transport realitzats en les línies o trams de línia qualificades de dèbil trànsit, a partir del dia 1 de gener de l'exercici corresponent.
  
Catorze. Delegació de facultats
  
El director general de Transports queda facultat per a dictar les instruccions pertinents amb vista a l'aplicació, el desplegament i la inspecció del que disposen les presents bases.